Emlékeztető 

A kormány, a munkavállalók és a munkáltatók képviselői
az Országos Érdekegyeztető Tanács (OÉT) keretében

· a világban kirobbant pénzügyi és gazdasági válság magyarországi hatásainak csökkentése, ellensúlyozása, 

· a befektetői bizalom helyreállítása,

· a magyar gazdaság versenyképességének javítása, egy új gazdasági növekedési pálya megalapozása, 

· a munkahelyek megőrzése és - középtávú célként - bővítése, 

· a munkavállalók életminőségének minél teljesebb megőrzése, 

érdekében 2009. február 20.-án tárgyalásokat kezdtek, melynek eredményeként:

A tárgyaló felek

· egyetértenek abban, hogy válságkezelő és növekedésösztönző intézkedéseket kell tenni. A lehető legrövidebb időn belül meg kell hozni azokat a válságkezelő intézkedéseket, amelyek helyreállítják a befektetői bizalmat, közép- és hosszú távon elősegítik a gazdasági növekedést.

· nem támogatnak olyan intézkedéseket, amelyek a kialakult pénzügyi és gazdasági válság hatásait súlyosbítják. 

· nem támogatnak olyan válságkezelő intézkedéseket, amelyek csak hitelből, az állami költségvetés hiányának növeléséből fedezhetők.

· egyetértenek abban, hogy az átlagos adószint csökkentése csak az állami kiadások csökkentésével ellensúlyozható.

Közös szándékuk, hogy

· a lehető legnagyobb mértékben csökkenjenek az állami költségvetés kiadásai, úgy, hogy az garantálja az állami feladatok ellátását, és ne rombolja le a szociális és társadalmi biztonságot.

· a pénzügyi és gazdasági válság ellensúlyozása  a társadalmi igazságosság szempontjának figyelembe vételével, az egyes társadalmi csoportok teherbíró képességének függvényében történjen.

· jelentősen csökkenjenek a munkabérekre eső közterhek.

Egyetértenek abban, hogy olyan makrogazdasági és makropénzügyi feltételek stabilizálására irányuló gazdaságpolitikát kell folytatni, amely lehetőséget teremt arra, hogy az ország 2009. december 31.-ig felvételt nyerhessen az euro övezeti tagság „előszobájába”, az ERM2-be, majd a lehetséges legkorábbi időpontban csatlakozzon azon országokhoz, ahol a hivatalos fizetőeszköz az euro. Az OÉT-ban tárgyalásokat kezdeményeznek az euro bevezetéséig terjedő időszakban folytatandó bérpolitikáról.

Tudomásul veszik, hogy az ERM2 rendszerbe történő felvételnek ugyan nincsenek konkrét, előírásokban egyértelműen rögzített kritériumai, de a csatlakozásnak fontos feltétele, hogy az EKB és a tagországok képviselői a magyar gazdaság kilátásait pozitívan ítéljék meg, a befektetők bizalma erősödjék, s ennek érdekében a Kormány kezdeményezze, illetve megtegye azokat a gazdaságpolitikai lépéseket, amelyek a felvételi eljárás kedvező döntését eredményezik. Ezeknek a lépéseknek a gazdaság versenyképességének és egyensúlyának javítását, a befektetői bizalom erősödését, az árfolyam stabilizálódását, a hozamfelárak mérséklődését és az árstabilitáshoz közelítő inflációt kell szolgálniuk.

A tárgyaló felek
· az eddigieknél több szerkezeti átalakítást tartanak szükségesnek az állam működésében,

· folytatják az állam működési költségeinek csökkentését eredményező javaslatok feltárását, megvitatását,

· kompromisszumos megoldásra törekszenek a béren kívüli juttatások adó- és járulékterheiről,

· további tárgyalásaik során – figyelemmel a nemzetközi és hazai gazdasági folyamatokra – arra törekszenek, hogy a magyar gazdaság és társadalom gyorsan tudjon alkalmazkodni a megváltozott körülményekhez.

A tárgyaló felek az OÉT keretében tovább folytatják, és lehetőség szerint március végéig lezárják a tárgyalásokat arról, hogy

· az adórendszer átalakítása miként történjen,

· a szociális ellátások rendszere hogyan változzon,

· a nyugdíjrendszerben milyen változtatásokra van szükség,

· a gazdasági válság hatásainak ellensúlyozása, a gazdaság új növekedési pályára állása érdekében milyen intézkedésekre van szükség,

· a munkaerőpiac alkalmazkodó-képességének javítása, a foglalkoztatás stabilitása – középtávon bővülése – érdekében milyen intézkedések szükségesek,

Budapest, 2009. március 6.

A Magyar Köztársaság Kormánya

Munkavállalói oldal:

Autonóm Szakszervezetek Szövetsége (ASZSZ)

Értelmiségi Szakszervezeti Tömörülés (ÉSZT)

Magyar Szakszervezetek Országos Szövetsége (MSZOSZ)

Szakszervezetek Együttműködési Fóruma (SZEF)

Munkáltatói oldal:

Agrár Munkaadói Szövetség (AMSZ)

Általános Fogyasztási Szövetkezetek és Kereskedelmi Társaságok Országos Szövetsége (ÁFEOSZ)

Ipartestületek Országos Szövetsége (IPOSZ)

Kereskedők és Vendéglátók Országos Érdekképviseleti Szövetsége (KISOSZ)

Magyar Iparszövetség (OKISZ)

Mezőgazdasági Szövetkezők és Termelők Országos Szövetsége (MOSZ)

Munkaadók és Gyáriparosok Országos Szövetsége (MGYOSZ)
Stratégiai és Közszolgáltató Társaságok Országos Szövetsége (STRATOSZ)

Vállalkozók és munkáltatók Országos Szövetsége (VOSZ)

